דיווח: דונארומה סיכם ל-5 שנים במילאן
הסאגה מאחוריו? דונארומה (getty)
עודכן 09:32 04/07/2017
סוף לסאגה? השוער יאריך חוזהו וירוויח 6 מיליון יורו בשנה
הרומן בין ג'יאנלואיג'י דונארומה למילאן בדרך להימשך. אחרי שאמר שאינו רוצה להאריך את חוזהו אצל הרוסונרי, התקשורת האיטלקית דיווחה הלילה (בין שני לשלישי) כי השוער בן ה-18 הגיע לסיכום עם המועדון ממילאנו לאחר שעל פי הטענות סירב להצעה בסך 13 מיליון יורו לשנה מפריס סן ז'רמן.
על פי הסעיפים בחוזה, סעיף השחרור של דונארומה יעמוד על 50 מיליון יורו אם מילאן לא תגיע לליגת האירופית, ויקפוץ ל-100 מיליון אם אכן תעפיל לשם. על פי ההערכות, השוער המבטיח צפוי לחתום על חוזה לחמש שנים ויקבל סכום של 6 מיליון יורו לעונה.
אנטוניו דונארומה, אחיו בן ה-26 של ג'יאנלואיג'י שמשחק באסטרס טריפוליס היוונית, צפוי להצטרף גם הוא למילאנזים כשוער שני תמורת מיליון יורו לעונה. בכך, השניים צפויים להבטיח בקרוב את דרכם תחת המאמן וינצ'נזו מונטלה ולסיים את הסאגה הארוכה של קיץ 2017.
עד כה, צירפו המילאנזים בפגרה את מתאו מוסאקיו, פראנק קאסי, פאביו בוריני, הקאן צ'לאנולו, ריקרדו רודריגס ואנדרה סילבה. גם אנדראה קונטי צפוי לחתום בימים הקרובים. שחקני הרכש ינסו לסייע לרוסונרי להעפיל לשלב הבתים של הליגה האירופית ולייצר הצלחות בזירה המקומית.